Nicolai Aagaard

Nicolai Peter Noodt Aagaard (født 28. mars 1846 i Hammerfest, død 14. mars 1890) var en norsk jurist og politiker.

Han var sønn av kjøpmann Bernhard Aagaard og Marie Malene Noodt, som hadde tolv barn. Nicolai Aagaard giftet seg i 1876 med Emma Ulrike Christine Robertson, datter av Charles Robertson d.e. og søster av Nicolai George Robertson, kjøpmenn i handelshuset G. Robertson i Hammerfest. Ekteparet fikk fire barn sammen. Nicolai Aagaard ble også onkel og gudfar til kjøpmann og statsråd Charles Robertson.

Aagaard hadde studentereksamen fra 1866, juridisk embedseksamen fra 1870 og sakførerbevilling fra 1874. Han var overrettssakfører i Hammerfest fra 1878, og ble fullmektig ved Finnmarks amtmannsembede i byen to år senere. Aagaard var konstituert amtmann da Johan Blackstad møtte på Stortinget. I 1889 var han konstituert politimester ved det nyopprettede 	Vestfinnmark politikammer i Hammerfest.

Aagaard skjøttet en rekke offentlige verv. Han var medlem av Hammerfest bystyre 1887–1890, varaordfører under ordfører Ole Lund 1888–1890 og medlem av direksjonen i Hammerfest Sparekasse 1885–1890.

Han pådro seg influensa, som gikk over til lungebetennelse, under en embedsreise til Kautokeino, og døde 44 år gammel.

Referanser 

Fylkesmenn i Finnmark
Norske politimestere
Norske advokater
Lokalpolitikere i Hammerfest
Personer fra Hammerfest kommune